
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

U   I M E   R E P U B L I K E   H R V A T S K E

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Split, Mažuranićevo šetalište 24b, OIB: 85821130368, za otvaranje stečajnog postupka nad dužnikom BELEROFONT j.d.o.o. Blizna Donja, Cesta br. 6, OIB: 15637536639, 6. prosinca 2018. 


r i j e š i o   j e

I. Obustavlja se stečajni postupak nad dužnikom BELEROFONT j.d.o.o. Blizna Donja, Cesta br. 6, OIB: 15637536639.

II. Nalaže se dužniku BELEROFONT j.d.o.o. Blizna Donja, Cesta br. 6, OIB: 15637536639, da u roku od 8 dana plati Financijskoj agenciji, na ime naknade troškova postupka, iznos od 175,00 kn i to na račun Financijske agencije broj: HR4223900011100017042, model HR05, poziv na broj 7524005-15637536639.

III. Nalaže se Financijskoj agenciji da oslobodi novčana sredstva koja su zaplijenjena sa računa dužnika na ime predujma za namirenje troškova stečajnog postupka.


Obrazloženje

Financijska agencija, Regionalni centar Split (u daljnjem tekstu FINA) podnijela je ovom sudu 22. kolovoza 2018. prijedlog za otvaranje stečajnog postupka nad dužnikom BELEROFONT j.d.o.o. Blizna Donja, a sve sukladno odredbama članka 110. stavak 1. Stečajnog zakona (Narodne novine broj 71/15 i 104/17, dalje SZ).

U prijedlogu FINE je navedeno da dužnik na dan 17. kolovoza 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 9.619,14 kn, kao i da prema podacima koji su dostavljeni od Hrvatskog zavoda za mirovinsko osiguranje dužnik ima troje zaposlenih, a predlagatelj da ne raspolaže drugim podacima o imovini dužnika. 

Povodom podnesenog prijedloga, rješenjem ovog suda posl. br. 12. St-602/2016 od 18. listopada 2018 pokrenut je prethodni postupak radi utvrđivanja pretpostavki za otvaranje stečajnog postupka nad dužnikom. 

Budući da je tijekom prethodnog postupka FINA dostavila ovom sudu potvrdu o neizvršenim osnovama za plaćanje dužnika kojom se potvrđuje da dužnik na dan 13. studenog 2018., u Očevidniku redoslijeda osnova za plaćanje, ima evidentirane neizvršne osnove za plaćanje u neprekinutom razdoblju od 207 dana, a zbog čega bi proizlazilo da kod dužnika postoji stečajni razlog nesposobnosti za plaćanje, kao i obzirom da tijekom prethodnog postupka nije utvrđeno postojanje imovine dužnika koja bi ušla u stečajnu masu i iz koje bi se mogli podmiriti barem troškovi stečajnog postupka, to je stoga ovaj sud rješenjem broj 12. St-602/2018 od 15. studenog 2018. pozvao sve osobe koje imaju pravni interes za redovitim provođenjem stečajnog postupka nad dužnikom da u roku od 15 dana, a koji rok počinje teći protekom osmog dana od objave tog rješenja na e-Oglasnoj ploči suda, solidarno predujme na depozitni račun ovog suda iznos od 15.000,00 kn za namirenje troškova prethodnog i otvorenog stečajnog postupka, a sve to sukladno odredbama članka 132. SZ-a.

Međutim, iako nitko od vjerovnika nije uplatio zatraženi predujam, u konkretnom slučaju nisu ispunjeni uvjeti za otvaranje (i zaključenje) stečajnog postupka nad dužnikom, budući da je dužnik u međuvremenu, prije donošenja rješenja o otvaranju stečajnog postupka, postao sposoban za plaćanje.

Naime, dužnik je 6. prosinca 2018. dostavio ovom sudu podnesak navodeći da njegovi računi više nisu u blokadi, odnosno da više nema nepodmirenih obveza te je stoga predložio obustaviti ovaj stečajni postupak. U privitku tog podneska, dužnik je dostavio i potvrdu FINE o blokadi njegovih računa i novčanih sredstava, a kojom se potvrđuje da je na računima i novčanim sredstvima dužnika na dan 5. prosinca 2018. evidentirano 0 dana neprekidne blokade, zbog nepodmirenih osnova za plaćanje evidentiranih u Očevidniku redoslijeda osnova za plaćanje, kao i da njegove nepodmirene obveze na taj dan iznose 0,00 kn. 

Isto tako, FINA je 6. prosinca 2018. dostavila ovom sudu novu potvrdu o evidentiranim neizvršenim osnovama za plaćanje dužnika (list 37 spisa), kojom se potvrđuje da dužnik na dan 6. prosinca 2018., u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju od 0 dana.

Odredbom članka 128. stavak 9. SZ-a propisano je da ako dužnik do završetka prethodnog postupka postane sposoban za plaćanje, sud će postupak obustaviti, a troškove provedenog postupka u tom slučaju dužan je naknaditi dužnik.

Kako je dakle iz naprijed navedenih potvrda FINE od 5. i 6. prosinca 2018. razvidno da dužnik u Očevidniku redoslijeda osnova za plaćanje više nema evidentiranih neizvršenih osnova za plaćanje, odnosno da njegovi računi više nisu u blokadi, to je stoga očito da je dužnik u međuvremenu postao sposoban za plaćanje, a radi čega je, primjenom odredbe članka 128. stavak 9. SZ-a, ovaj postupak trebalo obustaviti i sukladno tome odlučiti kao u točci I. izreke ovog rješenja.

S obzirom da je dužnik izašao iz blokade odnosno podmirio evidentirane nepodmirene obveze na računu nakon podnošenja prijedloga za otvaranje stečajnog postupka u ovom predmetu, kao i obzirom da je ovaj postupak obustavljen u skladu s odredbom članka 128. stavak 9. SZ-a, dužnik je dužan naknaditi troškove ovog postupka, koje troškove čini naknada FINI za obavljanje poslova u ovom stečajnom postupku u iznosu od 175,00 kn. 

Naime, odredbom članka 110. stavak 5. SZ-a propisano je da Financijska agencija ima pravo na naknadu troška za podnošenje prijedloga iz članka 110. stavak 1. SZ-a. Nadalje, sukladno odredbi članka 3. Pravilnika o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (Narodne novine broj 106/15) visina naknade Financijske agencije za podnošenje prijedloga za otvaranje stečajnog postupka iznosi 140,00 kn uvećano za PDV, što ukupno iznosi 175,00 kn. FINA je u podnesenom prijedlogu predložila sudu odrediti isplatu te naknade u njenu korist pa je slijedom navedenog odlučeno kao u točci II. izreke ovog rješenja.

Budući da je ovim rješenjem postupak obustavljen, jer je dužnik u međuvremenu postao sposoban za plaćanje te više nema evidentiranih nepodmirenih obveza na računu, to je stoga valjalo naložiti Financijskoj agenciji da oslobodi novčana sredstva koja su sa računa dužnika zaplijenjena na ime predujma za namirenje troškova stečajnog postupka, a to u smislu  odredbi članka 112. stavak 7. SZ-a, pa je radi toga odlučeno kao u točci III. izreke ovog rješenja.

U Splitu, 6. prosinca 2017.

Sudac

Paško Bačić, v.r.
za točnost otpravka-ovlašteni službenik
 Katarina Raos




Pouka o pravnom lijeku:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. 

